钦定古今图书集成/明伦汇编/人事典/第079卷 > 《怀贤赋》〈有序〉郭棐
## 钦定古今图书集成/明伦汇编/人事典/第079卷 > 《怀贤赋》〈有序〉郭棐

余壬子冬偕张伯邻赴试南省，道出长沙，昔汉贾太傅左迁其地，感坠马而歔欷，竟赋鵩以沦逝，游者辄增慨焉。夫太傅弱冠，抗疏汉廷，其通才朗识，直气雄文，当时硕儒未之能俪，洵一代之豪贤哉！追慕高风，用缀赋言。

维困敦之阳月兮，余北征而溯长沙。乘流风以鼓楫
兮，怀往躅而咨嗟。繄太傅之懿美兮，天畀之以修能。
抱贞白而不阿兮，遭蒙雾而藂嗔。弃赤电《𫘧耳》而弗
驭兮，谓款段之犹龙。羌陈词于未央兮，竟出傅于藩
封。澹容与而去国兮，謇胡为乎中路？心戃慌而蕴结
兮，情依依而回顾。披楚氛而不敢怨兮，念宣室而不
能忘。吊灵均于汨罗兮，歌《离骚》而傍偟。濯湘水以自
洁兮，纫秋兰之芬芳。苟心曲之无瑕兮，虽殒萚其何
伤。噫嘻！薰莸混臭兮松萝倒植，土鼓雷鸣兮天球若
砾，萋斐贝锦兮廉贞屏斥。丑正为邪兮缘曲诋直。自
古皆有此兮，岂先生之独衋。是故比干剖心，仲尼削
迹；子奇履霜，苌弘血碧。虞卿穷愁，韩“非愤戚。伍员投
渊，申徒抱石。或幽絷于南冠，或遭刖于荆璧。或三黜
而不回，或一言而辄叱。美固恶其独擅兮，名不可以
早扬。诚知前辙之摇𡰈兮，又不能突梯滑稽，与世而
徜徉。灿予心于皎日兮，未改此度。凤翩翩其高举兮，
岂下群乎鸡鹜。岁睒睒其飙逝兮，途历历其纡长。远
紫闼而观伭扈兮，恐多岐而忘羊。嫫女妒其蛾眉兮，
固恒态也。怀瑾握瑜而见摈兮，又何怪也？眷帝阍以
长顾兮，知丹衷之不能谖。悼先生之瓌特兮，迺长筹
而短算。绾予棹以裴徊兮，心侘傺而悲思。氧郁结而
不可平兮，缅流风而荐辞。